Voahangy (mpanakanto)

Razafindrazaka Voahangiharisoa, izay fantatra amin'ny anarana hoe Voahangy dia mpanakanto malagasy fantatra noho ny feony sy ny sangan'asany ary ny rakikirany hatramin'ny taompolo 1980. Nanana anjara toerana lehibe teo amin'ny fampiroboroboana ny mozika malagasy izy.

 Finakaviana 
Renim-pianankaviana izy, manan-janaka telo lahy (Rija sy Riana ary Rado) izay samy efa raim-pianankaviana daholo. Efatra mianadahy ny zafikeliny tamin'ny Oktobra 2007, dia i Mandresy (7 taona), Mendrika (5 taona), Ny Tsiky (3 taona), Iharena (2 volana sy tapany).

 Voahangy mpihira 

 Fanombohana 
Mpanankato teraka sy lehibe tao anatin'ny zava-kanto i Voahangy na avy amin'ny lafin-drainy na avy amin'ny lafin-dreniny satria samy hita ao amin'ny fianankaviany daholo na ny mpitendry zavamaneno sy ny mpamorona, na ny mpilalao teatra na mpihira.

Noho ny tontolo nisy azy dia mbola tanora dia tanora i Voahangy no efa tia nihira sy nihira. Vao dimy taona izy dia efa mpiakatra mihira eo ambony seza amin'ny lanonam-pianankaviana. Rehefa nihalehibe izy dia tany amin'ny skoto indray, fa skoto moa izy fony kely ary "cheftaine" taty aoriana, no nampiasany ny talentany nanafana afon-dasy na colonies de vacances.

 Fivelarana 
Nanangana ôrkesitra mpanafana lanonana izy, niaraka tamin'ny anadahiny izay samy mpitendry zavameneno avokoa. Tamin'izany no nahafantaran'i Raindimby azy. Tamin'ny taona 1981/1982 no nivoaka ny hira "Raiso ny tanako aloha", noforonin'i Raindimby, izay anisan'ny tena nahafantaran'ny Malagasy an'i Voahangy. Misy mpanankato malagasy hafa moa namorona hira ho azy koa, ka rehefa manao fampisehoana izy sy i Raindimby dia naseho koa ny hira hahafantarana an'i Voahangy manokana (Solo). Efa niaraka niasa taminy tamin'ny seahatry ny kanto koa ohatra i Henri Ratsimbazafy, i Clo Mahajanga, i Declare (Black Jacks) izay namorona any amin'ny antsasaky ny hira hirain'i Voahangy. Taty aoriana koa i Tonton Pa.

Tsy nianina fotsiny tamin'ny fihirana anefa i Voahangy na dia teo aza ny fiarahamiasa tamin'ny mpamorona samihafa. Nanandrana namorona hira koa izy, ka anisan'ny hira noforoniny manokana ny "Fiainana izany", ny "Ady ny fiainana", ny "Manina anareo", ny "Tsiaro anao", sns. Vao maika nandrisika azy tamin'ny famoronana koa ny fankafizan'ny mpihaino ireny hira ireny. 

 Lohahevitra 
Ny hira milaza ny lafiny maharary eo amin'ny fiainana no tena hahafantaran'ny olona an'i Voahangy, ary matetika voasokajy ho mpihira be alahelo izy. Anisan'ny tena mampiavaka an'i Voahangy koa ny filazana ny zava-misy eo amin'ny fiainan'ny Malagasy andavanandro. Tsy dia mankafy tononkira maivamaivana koa izy araka izany.

 Loka sy mari-boninahitra 
Tamin'ny taona 2006 izy no nahazo ny loka amin'ny hira malagasy tamin'ny nihirany ny "Tora-bato" miverina", hira noforonin'i Clo Mahajanga. Tamin'ny taona 2007 i Voahangy dia nahazo ny mari-boninahitra Officier de l'Ordre National Malgache. 

Nankalazaina tamin'io taona 2007 io koa ny faha-25 taona nihirany. "Voahangy - Gasigasy Accoustik" no vokatra farany navoakany. Tena mampiseho ny maha Malagasy satria arahin'ny valiha marovany, korintsana, kônga, ary jejilava izy io.

"Ny faniriako dia hiaraka hifampitantana amin'ireo mpankafy Voahangy izay teo foana hatramin'izay ka hatramin'izao" (Voahangy).
 Vokatra nivoaka 

 Volume 8: Clips Special Slow: misy hira 12.
 Volume 7: 25 ans de scène.
 Volume 6: Efa tsy nofy intsony: misy hira 10.
 Volume 4: Ny Havako: misy hira 12.
 Volume 3: Antitra Izy: misy hira 12.
 Volume 2: misy hira 10.
 Volume 1: misy hira 10.

 Jereo koa 

 Kolontsaina malagasy
 Mpanakanto malagasy

 Mozika malagasy
 Lisitry ny mpihira malagasy

 Rohy ivelany 

 Takelaka manokana: Voahangy

 Tononkira sy sary: http://tononkira.serasera.org/mpihira/voahangy

 Lahatsoratra ao amin'ny madanight: http://www.madanight.com/articles/musique/693-voahangy-l-eternel-retour-au-devant-de-la-scene.html 
 "Landah", my.zikinf.com
 "Musica del Madagascar", www.soundandmusic.com

Sokajy:Mpihira malagasy